ÁTVR unir ekki niðurstöðu Héraðsdóms Reykjavíkur sem vísaði frá dómi, málum gegn tveimur netverslunum með áfengi. Úrskurðir héraðsdóms, sem kveðnir voru upp á föstudag, verða því kærðir til Landsréttar.
ÁTVR krafðist þess að stöðvuð yrði áfengissala tveggja netverslana, Bjórlands og Sante. Þá krafðist ÁTVR þess að viðurkennt yrði fyrir dómi að netverslanirnar væru skaðabótaskyldar vegna tjóns sem ríkisfyrirtækið hefði orðið fyrir. Sigrún Ósk Sigurðardóttir, aðstoðarforstjóri ÁTVR, vildi í samtali við fréttastofu ekki segja hversu mikið tjónið væri metið.
Stjórnendur ÁTVR sögðu áfengissölu fyrirtækjanna á netinu brjóta gegn lögum og vega að einkarétti sínum til smásölu áfengis. Forsvarsmenn Sante og Bjórlands kröfðust þess að málinu yrði vísað frá dómi þar sem ekki hefði verið sýnt fram á að ÁTVR hefði lögvarða hagsmuni af úrlausn málsins.
Í úrskurðunum kemur fram að dómari telji að þó svo Alþingi hefði falið ÁTVR tiltekin og afmörkuð verkefni við innkaup og dreifingu á áfengi, svo sem með rekstri áfengisverslana, þá hefði löggjafinn falið öðrum að hafa yfirstjórn með málaflokknum og eftirlit með því að lög séu virt. Yfirstjórnin sé á hendi fjármálaráðherra en ekki vínbúða ríkisins. Dómarinn taldi kröfu ÁTVR einnig vera of víðtæka, um að loka alfarið fyrir vefverslun fyrirtækjanna með áfengi sama í hvaða formi hún væri. Að auki þótti ÁTVR ekki hafa sýnt fram á að fólk sem keypti áfengi af Bjórlandi eða Sante hefði annars keypt áfengi í Vínbúðunum.
Bjarni Benediktsson, fjármála- og efnahagsráðherra, sagðist í samtali við Morgunblaðið í gær ekki sjá ástæðu til þess að kæra úrskurði Héraðsdóms Reykjavíkur í málunum tveimur. En ÁTVR ætlar hins vegar að kæra frávísun málanna tveggja til Landsréttar.

ÁTVR ætlar ekki að una niðurstöðu Héraðsdóms Reykjavíkur sem vísaði frá dómi í málum gegn tveimur netverslunum með áfengi. Úrskurðir héraðsdóms, verða því kærðir til Landsréttar. 